Kredittforening

Kredittforening er en sammenslutning av låntakere som i forening påtar seg solidarisk ansvar med sikte på å oppnå bedre lånevilkår enn de kunne få enkeltvis. Lånemidlene blir anskaffet ved å utstede ihendehaverobligasjoner, og blir videre lånt ut til foreningens medlemmer mot pant i deres eiendommer.

Virksomheten til kredittforeninger har i senere tid blitt overtatt av andre typer kredittforetak, men det finnes fortsatt to kredittforeninger igjen i Norge:
Landkreditt, stiftet i 1915 som långiver for landbruket
Kredittforeningen for Sparebanker, stiftet i 2004

Historikk
Ved lov av 18. september 1851 ble det, samtidig som Norges Hypotekbank ble etablert, åpnet adgang til å starte kredittforeninger i Norge.
En ny lov 17. juni 1907, omhandlet kredittforeningers adgang til å oppta ihendehaverobligasjonslån. Dette resulterte i at det ble stiftet tre bykredittforeninger: Den Østenfjelske Bykredittforening, Den Vestenfjelske Bykredittforening og Den Nordenfjelske Bykredittforening, som senere gikk sammen i De Norske Bykredittforeninger.
I 1913 kom Den Norske Hypotekforening, og ble etterfulgt av en rekke andre kredittforeninger, ofte med tilknytning til spesifikke næringer.
De tre bykredittforeningene skilte lag i 1986, og har med tiden blitt omdannet til banker eller kredittforetak tilsluttet et større finanskonsern.

Se også
Bykredittforening

Gjeld
Bankvirksomhet